钦定古今图书集成/明伦汇编/皇极典/第159卷 > 明二十一
## 钦定古今图书集成/明伦汇编/皇极典/第159卷 > 明二十一

### 世宗本纪五

按《名山藏典谟记》，“嘉靖四十一年正月丙戌朔，命朱
希忠摄拜天元极殿，群臣望朝大朝门，修三庆吉典
于内殿。肃王弼桄薨，二月，修春祈大典大高元殿三
日，罢亲蚕礼，取户部白金二十万为内供。福建倭袭
破永宁卫，以京城多盗，命朱希孝、葛缙昼夜卫西苑，
建春祈典洪应雷宫九日，锦衣卫都指挥佥事严鹄”
献玉兔、灵芝。方士蓝道行献寿龟，皆告庙受贺。三月，
总兵石邦宪大破播州土舍韩甸，平之。玉兔生子二，
谢元告庙。群臣表贺，举恩生瑞醮。二十五日，万寿宫
成。上悦其速，加恩阶衡等有差。四月移御焉，举迎恩
大典。五日，群臣表贺。上祷雨禁中。鄠县散官金进灵
芝五色，龟授太医院御医。上曰：“龟，灵芝色数兼五，非
元赐耶？”遂命希忠告庙。群臣表贺；兔再生二子。上曰：
“元恩重示，延生之祥，特为罕遇。”命驸马诏告太庙，建
谢典。五月，上忧南寇、南赣都御史陆稳言：三月中署
平和县者，府知事胡期亨、典史谈蕴，领乡兵与张琏
战城下，贼少平和。期亨鼓行甚锐，皆惊谓有大兵至。
蕴麾众疾击之，多所擒获。会提督两广都御史张臬
亦报程乡贼子云福保等皆就擒。上大悦，归感元恩，
论诸臣功有差。是岁当选庶吉士，而严嵩柄国，仕路
溷浊。进士贫者称贷以纳贿，有贷于司礼太监锦者，
锦密以闻，上恶之。诏罢选。以财匮，命户部集议足国
裕民计。御史邹应龙劾奏“严嵩子世蕃、孙锦衣鹄，中
书鸿”，其家奴中书罗龙文不法状。上曰：“人恶严嵩久
矣。朕以其赞元寿君，特优眷，乃纵逆丑子负朕。其令
致仕，予传去。”有司岁给禄米百石。其家世蕃等下镇
抚拷问之。三法司拟罪以闻，遂即陞应龙为通政司
右参议。严嵩乞哀自劾，不许。已，法司坐上世蕃戍烟
瘴，鹄鸿、龙文于边远卫。上特宥鸿为民，使侍嵩老。嵩
虽去，上忽忽不乐也。恐大学士徐阶不如嵩，谨奉元，
群臣复欺谤曰：“朕遂传位裕王，退老西内，颛祈长生。”
阶等谏，上曰：“则必皆仰奉上命，同辅君阐元修仙乃
可。”臣下有再言嵩者，并邹应龙斩之。辽东汤站堡告
警，副总兵黑春死之。六月，以徐阶言，罢《圣节文撰》。上
曰：“凡月之丁卯，前四日、后”五日止，不急不吉封，临时
下谕者不在限。于江西兴宁，广东程乡、安远、福建武
平四县间设镇城，名曰“伸威”，以备盗。以俞大猷为协
守南赣汀漳副总兵，方逢时为广东兵备副使，弹压
之，久亦罢。以宫灾龙涎香毁，命有司急购之。兔又生
子四，告庙受贺。发太仓银三万籴山西以备边。以万
寿节届修《迎恩大典》于高元等坛。张臬以闽、广、江西
兵剿张琏、萧雪峰等，平之。告郊庙社稷，百官表贺。七
月，参将戚继光进剿宁德倭于横屿，大破平之。乘胜
剿福清牛田寇，又破之。瑞兔四，各生二子。上曰：“天垂
生祥于孟秋，即望仲秋前应朕生辰。此又非常瑞，其
告庙受贺。”苑田嘉禾生，亦命告庙受贺。八月，上以圣
节建醮，急得龙涎香，而宫灾时有私收得者，户部尚
书高燿密购以进。上大悦，命倍给其直，加燿太子少
保。万寿节，命朱希忠摄拜天、元极殿，群臣望朝大朝
门。重录《永乐大典》。九月，以三殿成，告郊庙、社稷。更名
奉天殿曰皇极，华盖殿曰中极，谨身殿曰建极，文楼
曰文昭阁，武楼曰武成阁，左顺门曰会极，右顺门曰
归极，奉天门曰皇极，东阁门曰“弘政”，西阁门曰“宣治。”
百官表贺诏天下。阁臣请赦，上曰：“赦者，小人之幸。民
拽石挽木，彼受赐欤。”论殿工恩，司礼监右监黄锦等，
工部尚书雷礼并加荫叙。工部尚书徐杲支正一品
俸，录一子。以瑞兔、嘉禾生，建《承恩大典》。命公溶等告
六宫庙、府部等衙门，皆叩帝坛而奏香。建《秋报典》大
高元殿三日。十月，福建新倭大至，突犯福清、福宁、政
和等处，建《承佑总庆吉典》七日。封肃世孙绅堵为肃
王。江西流平。广东官兵追捕张琏馀党贼首林朝
曦等，获之，潮寇悉平。十一月，福建官兵擒龙山贼苏
阿普，斩之。裕王第二子翊枪薨，追封为蓝田王，命御
史姜儆、王大任访求法士秘书，于天下臣民有进者。
赏南京户科给事中陆凤仪劾奏总督胡宗宪欺横
贪淫十大罪，诏械治京师遂罢设浙直总督。郊之日
天爽。上大悦，谕礼部臣曰：“朕荷穹眷，大报礼成。代者
忠敬，百执效劳，宜有特恩。”遂加希忠等官秩有差。寇大入犯宁夏清水营等处，副总兵王勋战死，赐赠荫
世袭，给殓金祠死所。福建倭攻兴化府，陷之。十二月，
祷雪宫中，甘露降显陵。上大悦，告郊献庙。乙丑，月食，
云隐不见雪，百官表贺。胡宗宪逮至，上曰：“宗宪起御
史，皆朕擢用，非嵩党。三呈元瑞，近上元秘，皆致一手
书，任事数年，不闻指摘。近自应龙发嵩，诸臣复弹罢
大臣不已。”本兵始议获“王直者五等封，今罪之，后来
谁与我任事？其释令闲住。”

四十二年正月庚辰朔，命朱希忠摄《拜天》元极殿。群
臣望朝皇极门。以伊王不如诏，毁宫垣，夺禄米三之
二，革其护卫。广东倭犯惠、潮二府，御史凌儒请举用
故修撰罗洪先。上怒，以为卖直市恩，逮杖之，黜为民。
甘露再降于显陵，遣定国公延德往祭，加守备太监
恩一级。守臣及供奉园陵者各赐金帛有差。淮王厚
焘薨，设澄海、普宁二县。二月，户部用太仓白金二万
七千七十两，购真珠八万千八百颗、宝石三色五千
块以进。上以未有“猫睛祖母碌”，命再购。复购绿撒孛
尼石、红剌石、《比阿洗》石、金刚钻、米蓝石、《訾英》等石。兴
化倭结巢崎头城，泉州卫都指挥欧阳深与晋江县
学生薛天申死之。赐殓《金荫祠》，赠天申为指挥佥事。
贼乘胜攻陷平海卫。倭自福宁、政和等县袭宁德，破
之，趋罗源入海，转薄连江，登岸。上曰：“寿源祝帝，万法
景修。自十一日始至丁卯后五日，皆毋以杂渎扰。”以
倭陷兴化，命张臬总督两广军务，调两广兵马分部
击之，使总兵官刘显戴罪杀贼。三月，设黄安县，举《祈
年大典》洪应雷宫七日。四月，严嵩归至南昌，延道士
田玉等为上醮，铁柱宫以闻，玉因以所藏《召鹤符验
法书》附奏，嵩、玉皆赏赉有差。上谕内阁曰：“天降玉兔
一，于昨岁总生十子内四数之一。今日午时，绪生四
瑞，语尔知焉。”阶率群臣表贺。建宫坛典三日，告太庙。
〈按绪龟也龟曰元绪世庙奇语如此〉“云南，进宝石三百六十两有奇，赈
金，复海盖三卫民。”福建新倭自长乐流劫福清等处，
总兵刘显、俞大猷合击于遮浪，歼之。平海倭引舟出
海，把总许朝光以轻舟抄之，斩首四十九级。贼尽焚
其舟，还屯平海。云南进矿金四百两，矿银万两。副总
兵戚继光与刘显、俞大猷夹攻平海倭，大破之，福州
以南倭悉平。论功有差。五月，刑科左给事中陈瓒请
录用在告诸臣。上曰：“瓒幻奸，必行险儒所言，即以治
儒者治之。”杖而黜为民。程乡贼温鉴、梁道辉等平。六
月壬戌，月食。户部进猫睛祖母碌等石四百五十块，
用白金四万七千八百馀两。甲子，醮大高元坛，至八
月终止，停常封。七月，命抚按官不待复命，即访有司
贪污者以名闻。西苑龟生五卵，告庙受贺。云南进青
黄红宝石六千七百六十九块，取太仓中库白金十
五万为内供。八月，苑田嘉禾生，献庙受贺，建寿醮朝
天宫三日。万寿节，遣朱希忠摄祀天元极殿，群臣望
朝皇极门。致仕大学士严嵩、李本各表贺，兼进帝坛
香烛。本复献《圣德同天万年纯佑颂》。上嘉纳之，各赐
银币。裕王三子生神宗皇帝也，以访求元秘，加姜儆、
王大任俸一级，赐广宁塞死事总兵杨照赠祭、荫谥。
九月，上偶使人醮坛，坛道士中佩不在。有恶刑部员
外郎邵畯者，言中佩过畯为夜饮。上怒，命皆捕杖之，
畯黜为民。建秋报大斋大高元殿三日。上谕兵部曰：
“雨异风作，倏自北起。当”内谨火，而外严边，以共天示。
以徐、沛、丰、砀四县水蠲赈之。十月，罢遣番僧，封诸藏，
著为令。册封吉世子翊镇为吉王，建醮万法坛九日。
十一月，上曰：“昨风作有声，不以时令，兵部其益谨。兵
火阵亡士卒暴原野者，朕甚悯之，其命有司瘗而祭。”
更名新宫曰寿恩。甲申，火星逆行，建禳典，百官素服
修省五日。乙未，顺次奏谢于禳坛。冬至，群臣望朝皇
极门，施药朝天宫。增设兖州通判于张秋镇以捕盗。
十二月，禁辽东通籴于登、莱，祈雪禁中，命朱希忠代
告于元极太庙。论群臣涤心修省以迓元庥不恪者，
礼部以名闻。上曰：“自今月二十四日至来正二十日，
首钦大坛报继，重新甲腊，以承眷佑。其止封”诸杂毋
扰云。“新甲”者，以明岁为甲子也。

四十三年甲子正月乙亥朔，命朱希忠摄拜天元极
殿，群臣望朝皇极门。是夜大风。上谕兵部曰：“风非四
时之正，上天恩示其慎承。”翌日，又风。上曰：“风两异。博
小心兵理，若徒取往来文书，何益于事？”杨博因请先
严宣、蓟，次各镇。上曰：“屡命之矣，毋虚文取罪。”上谕户
部：“两广驾言苦倭莫留意采珠者。云南无事，宝石乃
亦不至，有司怠上如此矣。祖宗时，珠石贮积不少，皆
弘、正间耗费。今上无母后之奉，十已省七。有司见谓
方理兵食，则废珍玩乎？”尚书燿与为期促之愆者，治
其罪。修惠熙宇、华实月殿亭，举庆祝星典万法殿四
日，以迎元甲。增筑瓮城，环京师外城，城潞河。二月，云
南进宝石七百六十馀两，碎小不中。命更采青红色
三寸、黄色径寸并紫英等石以献。量免顺天、三河被
兵诸处税粮赈之。以锾金降伊王典楧为庶人，除世
封。福建馀倭攻围仙游县，总兵戚继光追击，大破之复追击之同安，又追击之漳浦，大破之。倭遁广东，而
福建贼悉平。建天保二祝景度典，停常封七日。建春
报大斋，朝天宫三日夜。闰二月，命吏部侍郎兼翰林
学士董份直西苑，举岁祈典大高元殿。汀、漳盗与江
西建城寇合，拒伤官军，漳平知县魏文瑞死之，赐赠
官。三月，更名“惠熙殿。”元熙、延年殿成。广东官军击潮
州倭，破之。建《景祝大典》于太极殿九日。己未，亲祷雨
洪应雷宫。甲子，黄霾，雨土。命百官修省九日，遣府部
大臣“斋告南郊及朝天等六宫庙，吏、礼二尚书督察
其不虔者。”四月庚辰，雨，群臣表贺。上悦，赐祭告宫庙
诸大臣金币，施药朝天宫。巡抚贵州都御史吴维岳
招土酋杨珂等降之。五月壬寅朔，日有食之。广东进
珠二千两，上少之，命别选大珠兼督香木以献。分遣
使者建醮鹤鸣诸山，道士进香岳镇海渎以祝寿。乙
卯，桃夜降于御幄。上喜，修迎恩典五日。丙辰，桃复降，
白兔生二子。上益喜，谢元告庙。顷之，寿鹿亦生二子，
群臣表贺。上以奇祥三锡，天眷非常，并手诏答之。建
“洪法”太素殿。六月，取太仓银二十万两为内供。总兵
俞大猷、汤克宽大破倭于海丰，广东倭尽平。七月，南
赣官军讨程乡等处群盗，擒之。云南进宝石六百五
十馀两，诏更采径寸者以献。定王亲官至布政使者，
考满例，八月三日醮大光明坛，至于月终。停杂封。御
医金聚芝三百六十六本为“万寿香山”，三以献，赐白
金。是岁，天下臣民进《法秘》仙桃瑞芝，及为上建醮祝
釐者甚众，皆蒙赏赉。以万寿节加恩，直赞诸臣进阶、
赐级有差。醮朝天宫。万寿节，命朱希忠摄拜天元极
殿，群臣望朝皇极门，大学士阶等表贺，上悦。九月，建
秋报典于大高元殿三日。总督蓟辽副都御史刘焘
通潮河川于通州，转漕密云镇，赐金币。巡按应天御
史瑞言：“故莒州人孙镗，侨寓松江，自具弓剑，率死士
百馀击倭，败之。追奔射杀，战死重围羁旅之人，捐赀
纠党，以赴国难。事伟报蔑，忠魂未慰。”浙江守臣亦言：
“嘉靖四十年，贼犯龙泉县，人故巡简黄尚正引乡兵
御杀，追奔见擒，阴遣其养子进还，约为内应。及期，官
军不至，尚正密入贼帐，斩三渠首，旋被支解。进闻变
奔号，随亦遇害。乞加赠荫，以励方来。”兵部覆请，皆许
之。十月，王大任、姜儆还报，命皆陞翰林院侍读学士，
赐第京师。上谕法司曰：“今者《甲元》建岁，《会典》举修，宜
奉天赉，不为缓失。应决罪囚，其停刑系狱如故。”建《秋
报典》六日，命户部发银五万两，亟买黄金香料以进，
禁私铸。十一月，严世蕃、罗龙文逃戍而归，聚众大治
私第。南京御史林润以闻，诏逮治之。上谕礼部：“朕承
皇眷，遇甲元庆始之年，建典迎恩。其停刑禁屠，止常
封九日”，百官吉服莅事。命公张溶等告祭六宫庙。冬
至，百官望朝皇极门。修《圆景预祝大典》。九日，罢宝源
局铸钱。更定岁贡法，毋循廪次以求得人。十二月，命
顺天府官祈雪。上责户部所进金色不纯。尚书燿皇
恐谢，请进豆色金千两自赎，乃解。上亲祈雪洪应坛。
六日，诏“番僧入贡者，限人入边，如成化、弘治故事。”古
田獞贼银豹等，劫广西布政司库，杀参政黎民衷。南
韶山贼作乱，流劫乳源江湾守备贺铎纳级，指挥蔡
允元迎战见执，骂贼死。赐赠荫，升袭，祠死。所寇犯山
西兴、岚等处，游击梁平、守备祁谋死之。予赠袭，致祭，
立祠北畿、山东大饥。

四十四年正月己亥朔，命朱希忠摄拜天元极殿，群
臣望朝皇极门，赈畿内饥。景王薨。辛亥，上不豫，授法
士秩文斌为太常慱士兼右演法，中孚、希濂、太忻、守
贵为协律郎兼左至灵。二月丙子，上瘳，加衔太医院
使，伟为右通政使。遂举吉典于大元都殿。七日。上谕
徐阶曰：“龙涎香常有耳，燿所进，铢称不足，尚加恩，何
更忽诸？”燿皇恐，请趣广东、福建抚、按官百方购之。上
曰：“尔毋效梁材诽慢为！”三月，建《金箓大典》、大都元殿。
七日，大明门内西千步廊火，遣告郊庙、社稷，百官青
衣办事五日，营崇台殿亭。复命寿恩宫曰“万寿”，遣奏
告元极殿。壬子，车驾还，御之醮五日，百官诣朝皇极
门表贺。严世蕃、罗龙文逮至，御史林润再劾之，下刑
部，谳上论死。上曰：“世蕃蓄逆非常，尔等皆不推究，总
挈润疏如其说，足示远耶？其会同都察院、大理寺、锦
衣卫再鞫之。”尚书黄光昇乃上言：世蕃交通倭寇，谋
逆有状。请亟正典刑，以快天下。上尚衔嵩曰：“曷不言
逆本。”命。即斩世蕃、龙文，籍其家。嵩孙在官者皆削职
为民。辽东死事参将线补衮、游击杨维藩，赐赠官升
袭，给殓金祠祀。四月，宫怪有黑氛，木绵见披檐藻井
上。上恶之，议内禅，亦竟止。建清馥殿。诏岁贡吏员有
治行卓异者，一体超擢。洪应殿成，总督工事。工部尚
书徐杲为其子求世袭锦衣佥事，许之。倭犯通州，官
军御败之。贼转掠至江西三河，副总兵郭成等追击
之海子，沉其舟。倭寇浙江温、台，官军击败之坞口、竹
屿，逐出外洋。丙戌，亲祷雨。洪应坛停刑，禁屠五日，百
官青衣办事。己丑，雨，百官表贺。诏安贼首吴平盗复
起，行劫两广、福建间。倭自台州海洋突犯福宁州，总兵戚继光督参将李超、把总魏宗瀚击败之。乘胜剿
旧犯永宁倭，亦败之。云南叛寇阿万、李向阳等平。五
月，建雷轩寇犯镇武营，游击杨维藩击之，陷伏没。罢
《云南铸钱议》，方士胡大顺故缘陶仲文以进，仲文死，
坐斥，至是更名以宁，遣其子玉元随妖人廷玉进水
银药，诡言吕祖示万寿金书，授以《不老方》。因上所幸
方士蓝田玉、罗万象、太监赵楹以献。上问以宁安在，
田玉等遂诈上旨征之。至则上书屡求见，乃大顺也，
命之。箕曰：“不降”问宫怪，言二十一年宫变，枉死者为
之，亦坐蓝道行下狱，故有所使然。上问阶，阶言：“大顺
等皆无赖小人，田玉尤甚，世蕃党也，水银决不可饵。
箕降，或有大较。此曹非能究其术，媾结上，左右得上
意，或能答。今猝不得，故托不降。宫妖久矣，圣人所不
道。若夫诈传征旨，罪恶特深，望圣明速断。”上悟，诏锦
衣逮问，送法司重拟之。赵楹匿殿棂中，将为大顺伺
闲诉，上大怒，付拷司礼监，与大顺俱下法司狱论斩，
楹毙狱中，上责尚书黄光昇逆囚不令肆市曹，得自
毙。夺郎中良曙俸二月。六月，芝生睿宗旧庙。上大悦，
命奏谢元极，严告太庙。百官表贺，名旧庙曰玉“芝宫”，
奉睿宗帝后御位焉。以万寿节建各坛醮，停封八月
终止。七月，施药朝天等宫庙。河决沛。八月，重建万法
殿及千步廊。葬景恭王于西山西苑，刈谷得嘉禾，赐
督理侍郎守直金币。阳曲生员登高献白兔，赐金币。
遂告禾兔于太庙。百官表贺。建寿醮朝天宫三日夜。
万寿节，命朱希忠摄祀天元极殿，群臣望朝皇极门。
上谕礼部曰：“顷者朕御褥若案上各有药丸一，天赐
也。朕亲奏谢于太极殿。溶等其分告朝天六宫庙。”遂
建《谢瑞典》于紫皇殿，命大学士徐阶、严讷、李春芳，尚
书郭朴、高拱伯、方承裕为上香使，督祝官道仍分诣
各宫庙行礼。建毓德宫。福建把总朱玑、协总王毫击
吴平海中陷没。诏闽广镇巡官督剿之。九月，寇犯延
绥镇靖堡，参将鲁聪率指挥权世爵、千户李朝鸾等
御之，俱败死。赐聪等赠荫立祠，定亲藩封，仍用孟夏
月建乐成殿。给事中舜岳、御史振之等劾奏高燿贪
黩脂韦，不胜。户部。上曰：“燿不闻过差，近觅香买石，少
见奖，遂被忌。”诸臣曰：“未闻求贤急于宝货，不无谤上。”
燿其视事如故。命工部尚书朱衡开新河、沛县、大同。
警报日数至。上谕徐阶曰：“昔我语嵩，政隙而习武。嵩
云：‘佳兵不祥，古北口果欺犯。兹边警不次报，博不预
图。与其后成功也，无宁过先筹’。”建秋报大斋、朝天宫
三日夜。《交城王表》得白兔于“《藐姑射山》，撰颂以献，
赐白金百两、金彩衮龙、朱衣三袭。十月，告谢瑞鹿于
元极殿。”太庙。增设饶州通判一员，掌烧造御器，诸府
宗禄不给。吉王翊镇沈王《恬烄》晋王，《新㙉》秦王《怀埢》
庆王。枋奏辞禄千石以补之。皆赐奖敕。封赵世曾
孙常清为赵王。先是，胡宗宪为言官所劾，以书抵罗
龙文，转求世蕃为内援。书未达。会世蕃被罪。及龙文
诛，巡按御史汝正奉诏籍其家，得宗宪书，因言：“宗宪
故交通王直，奥援龙文，世蕃以免。今蒙恩放归，不思
补过，愈肆猖狂，招集无赖，暴横乡里，其罪不在二犯
下。乞正明辟，以服人心。”诏执宗宪京师，诘问之。久之，
宗宪逮至，疏辩，并讦汝正私罪。上心怜之，下汝正并
讯。宗宪寻死于狱。诏已之，户部主事海瑞上书极谏。
十一月，御史张槚言：“顷皇上寘嵩、世蕃于法，显陟邹
应龙以旌其直，中外翕然称快。乃先年诸臣如吴时
来、董传策、张翀、王宗茂辈，皆首发嵩、世蕃罪者。今或
杂戎行，或流瘴疠，臣窃痛之。乞赦过录用，以厉直臣。”
上大怒，逮治之。京师举《一阳大典》于万岁山坛。冬至，
群臣望朝皇极门。韩王融燧薨。十二月，荣王载墐奏
减禄千石，崇王翊𨰜减五百，充补宗禄。皆赐敕褒奖。
上曰：“吏贪不治，民不安，州县官赃多者，皆先勒为民。”
巡按御史乃逮问之。都察院“亦以此稽御史功能焉。”
丙子，祷雪于雷轩，命百官斋三日。丁丑，以火星逆行，
诏修省。是日，大雪，百官表贺。定新建万法宝殿名，中
曰寿憩，左曰福舍，右曰禄舍。建真庆殿、大元都殿。修
《忏穰大典》于洪应雷宫三日，建报岁大典于万寿宫，
停常封，至正月二十五日止。

四十五年正月癸巳朔，命朱希忠摄拜天元极殿，群
臣望朝。皇极门改建真庆殿。大风尘，示杨博防兵火。
大足县妖贼蔡伯贯作乱，寻平开化矿贼，攻婺源，破
之，流劫德兴、玉山诸处。升真人府焚修。制药官王中
敬为太常寺少卿，欧阳中衡、李中阳、陶仿、屈存辉及
内局高士包存兰等皆加俸秩有差。二月，先是，海瑞
上疏。上怒，掷之，复取观。反复太息，如是者再四，竟留
中。至是，上疾烦懑，谕徐阶曰：“瑞言是也。朕久病，大不
如曩者，安能视朝？今人心恨不新其政。其政既新，其
君御此，尊无二上。朕欲别建一宫，居于南京，又何贬
焉？”阶曰：“瑞诚戆顾，殊无一语。及传继事，陛下奈何出
此言？且臣闻：‘主圣则臣直。陛下，天地也，何所不容’？”乃
下旨曰：“瑞畜物，詈君不臣，悖道。”锦衣卫其捕付镇抚

官黄锦议南幸者屡矣。至是，会承天水溢，睿陵堧墙
倾。守备张方、湖广巡抚都御史谷中虚以闻。上意益
决。手画宫殿、陛庑、掖庭以及法门、雷坛、崇祀元武之
地，规制一仿京师，费以万万计。即遣工部侍郎张守
直视工，内官监大监袁亨督理工匠，授副使、参议、郎
中爵号者，馀二百人皆至楚中。缇骑貂珰，侦探稽督
者相属于道。是时，楚中连岁灾荒，人心恟恟，莫知所
出，巡按御史陈省上疏不敢止。上南巡，乃极言湖广
水灾，民困死流离状。上心动，下旨工部曰：“既财歉水
灾，想造作艰缓弗美。其一切都停，第速恭量修隆庆、
祾恩二殿。”毕之日，督工官及工匠俱还京，而上竟乃
已。顾谕徐阶曰：“朕病久不瘳，承天将一诣。承天，朕受
生之地，拜亲陵，采药焉，必奏功。诸王毋朝迎，从官勿
朝，我用卧辇至。”阶谏不可。居数日，上复曰：“朕修理龙
飞等殿，图一视之心。”乃唐阶对：“陛下自南幸至今，二
十七年矣，自度精力何如曩者四方无警，塞陲晏然，
又何如曩者？六飞远狩，根本空虚，万一叵测，得无惊
虞？惟陛下深思。”上乃罢，而意犹不怿，时时念郢中不
置云。户部进黄白玉五百馀斤，命多访买黄色以进，
并采大小珠一号至十二号者。《承天大志》成，造御憩
等殿于大道殿果园中。四川山寇黄中平，三月广东
山贼李亚元等毒掠河源、和平诸县，原任总兵俞大
猷直捣其巢，大破平之。户部进珠百三十八两有奇，
命再取进六号、九号者、六号者五千颗，九号者二万
颗。取太仓中库永乐、宣德中旧银十万为内供。开化
贼还掠遂安，与西安新贼相应，势日炽。升浙江巡抚
都御史刘畿为兵部右侍郎兼都察院右佥都御史，
总督浙、直、江西军务，征三省兵亟剿之。四月壬戌朔，
日有食之。参将汤克宽、都司傅应嘉穷追吴平寇入
安南，大破之。以紫极殿、寿清宫成，遣谢郊庙社稷，举
典于内坛，百官表贺。先是，有旨“清理京师铺行。”时锦
衣官校多占籍行户者，大兴知县世儒等以诏书召
之。承役左都督朱希孝言：禁卫亲军例当优免。世儒
奉诏无状，擅勾问之。御史颜鲸言：“禁军依凭城社，操
奇赢，晏然，吏不得问其尺帛铢金。世儒等召行户，非
勾禁军也。希孝庇群小，挠法市恩，不忠之大者。”上责
鲸轻诋勋臣，降杂职，外调之。封《淮世子》载。为淮王。
辽东西兴、西平二堡告警，备御苟麒、把总张禄死之。
五月，趣采珠广东矿金银宝石于云南。六月，太医院
吏目干献白兔，告谢元极太庙，百官表贺。“举《天保元》”，
修醮于内殿，至八月终止。戊寅，亲祷雨凝道雷轩，越
三日大雨，群臣表贺。七月，修元极宝殿，暂迁上帝、睿
宗神位于咸福宫。购西域贾胡玉以造御宝。永和王
新墥献白鹿，遣祭谢咸福宫，告太庙，百官表贺。寇大
掠延安府及保安、定塞诸县，数日乃出。始通天津海
运，转漕永平。八月进封敬妃文氏为贵妃，宫御尚氏
为寿妃。万寿节，命驸马都尉诏代告内殿，公希忠代
祭天咸福宫，群臣望皇极门表贺。西苑生瑞谷，献庙，
群臣表贺。命工部速建紫宸“新宫，迎冬至一阳入居，
必亟之。”九月，修乾光殿。以元极殿毕工，奉安上帝、睿
宗神位如故。修咸福宫。韦银豹等平，以更建新宫，祈
祐于紫极殿五日。增设广东巡抚。改总督军门为总
督两广军务，兼理粮饷。巡抚广西。召还镇守勋臣，以
流官都督填之，复设镇守广东总兵。十月，户、礼二部
进绿玉盈尺者三。上谕高燿曰：“三玉不泽，不堪作宝。
若重购之，夷贾当得美者。其求白浆、水碧二色以进。”
复示燿大小珠一函，及甘黄玉刀铗一具，使如式求
之。谪严嵩亲党故大理卿万采戍，逮问故刑部右侍
郎鄢懋卿于巡按御史。固原告警。总兵郭江、千总李
大本死之。赐江赠谥、祠荫。又入偏头关，杀守备一人
及官军甚众。癸酉，月食。以方大建紫宸，且岁多灾异，
暂免刑囚。淮、徐饥，赈之。户部司务何以尚请宥海瑞，
上大怒，诏杖之百，下镇抚狱，昼夜禁出沈束发为民。
御史王时举论劾，刑部尚书黄光昇拟海瑞罪失律，
编发之口外。丁亥，上复不豫，讫于大渐。闰十月，刘畿
遣都指挥陈大成、成大器等分剿开化矿贼，平之。紫
宸宫成，告谢元极宝殿。内殿百官望朝，奉天门表贺。
云南、四川兵讨云南土舍凤继祖，平之。命高燿买黄
金四千两以进。上曰：“金玉珠宝，王侯制度，非不经也。
思尔职，无避怨。”已，燿用白金二万二千五百馀两，购
进大小珠千五百馀颗，凡四等。上曰：“未如数，抑无甘，
黄玉其毋吝直亟之。”寇犯大同、威远等处，参将崔世
荣引兵二百御之，殊死战，不利，及其子大朝、大宾死
之。各赠官祠祀如故事。举《一阳大典》于万寿山坛。十
一月冬至，群臣望朝，皇极门表贺。命有司祈雪。乙丑，
雪，群臣表贺。修显陵祾恩殿成，更碑题曰大明睿宗
献皇帝陵。十二月，改龙州宣抚司为龙安府，割江油
二县隶之。设隆昌、海澄、宁洋三县。庚子，上疾甚，还干
清宫，遂崩。遗诏曰：“朕以宗人入继大统，获奉宗庙四
十五年。深惟享国久长，累朝未有，乃兹不起，夫复何憾！念朕远奉列圣家法，近承皇考身教，一念惓惓，本
惟敬天勤民是务。祇缘多病，过求长生。遂致奸人乘
机诳惑。祷祠日举，土木岁兴，郊庙不亲，朝讲久废，既
违成宪，亦负初心。天启朕衷，方图改辙，遽婴疾病，补
过无缘。每一追思，惟增愧恨。皇子裕王可即皇帝位，
勉修令德，勿过毁伤。丧礼如旧，以日易月，祭用素馐。
毋禁民间音乐、嫁娶、郊社等礼。及朕祔葬享，各稽祖
宗旧典，斟酌改正。自即位至今，建言得罪诸臣，存者
召用，殁者恤录，在系者即先释放。复职方士人等，论
厥情罪，各正刑典。斋醮工作采办诸劳民事，坐行停
止。於戏！子以继志述事兼善为孝，臣以将顺匡救两
尽为忠。当体至情，用钦末命。诏告中外，咸使闻知。”裕
王入发丧，寻上尊谥为钦天履道英毅圣神宣文广
武皇仁大孝肃皇帝，庙号世宗，葬永陵。